ΓΡΑΠΤΗ ΕΡΩΤΗΣΗ P-0590/96 υποβολή: Doeke Eisma (ELDR) προς την Επιτροπή (1 Μαρτίου 1996)

Θέμα: Συμβολή στην «τεχνική αρωγή», στο πλαίσιο του Ενιαίου Εγγράφου για τα προγράμματα του στόχου 5β των διαρθρωτικών ταμείων

Στους προϋπολογισμούς των προγραμμάτων που εκτελούνται στο πλαίσιο του στόχου 5β των διαρθρωτικών ταμείων, θα μπορούσε να περιληφθεί μια θέση «τεχνική αρωγή». Παρατηρείται ωστόσο μεγάλη αβεβαιότητα μεταξύ των περιφερειακών αρχών, σχετικά με τις δράσεις που είναι δυνατόν να υπαχθούν στην εν λόγω θέση. Για πολλούς, δεν είναι σαφές εάν η διαχείριση των προγραμμάτων (απόσπαση υπαλλήλων) μπορεί να χρηματοδοτηθεί στο πλαίσιο της «τεχνικής αρωγής».

Πέραν τούτου, διαπιστώνεται συγκεκριμένα ότι για τα μικρών διαστάσεων προγράμματα τα κονδύλια της τεχνικής αρωγής είναι συχνά περιορισμένα.

1. Μπορεί να διευκρινίσει η Επιτροπή ποιές δράσεις είναι δυνατόν να υπαχθούν στη θέση «τεχνική αρωγή» του προϋπολογισμού των προγραμμάτων του στόχου 5β;

2. Στην περίπτωση που είναι δυνατή η χρηματοδότηση της διαχείρισης των προγραμμάτων από τη θέση «τεχνική αρωγή», θα μπορούσε να αυξηθεί ο σχετικός προϋπολογισμός των μικρών προγραμμάτων, ώστε να καλύπτεται το σχετικά υψηλό κόστος διαχείριση;

3. Εάν η διαχείριση των προγραμμάτων δεν είναι δυνατόν να χρηματοδοτηθεί από τη θέση αυτή, μπορεί να υποδείξει η Επιτροπή σε ποιά θέση του προϋπολογισμού θα πρέπει να υπαχθούν οι εν λόγω δαπάνες;

Απάντηση του κ. Fischler εξ ονόματος της Επιτροπής (17 Απριλίου 1996)

Η «τεχνική αρωγή» αποτελεί μια από τις μορφές παρέμβασης που προβλέπονται στο άρθρο 5 παράγραφος 2, σημείο ε) του κανονισμού (ΕΟΚ) αριθ. 2052/88 (όπως τροποποιήθηκε από τον κανονισμό (ΕΟΚ) αριθ. 2081/93 του Συμβουλίου της 20ής Ιουλίου 1993) ((ΕΕ αριθ. L 193 της 31.07.1993. )). Η χρηματοδοτική παρέμβαση που μπορεί να αποκτηθεί υπό μορφή «τεχνικής αρωγής» περιλαμβάνει κυρίως τα μέτρα προπαρασκευής αξιολόγησης και παρακολούθησης των δράσεων, των προτύπων σχεδίων και των σχεδίων επίδειξης.

Η εφαρμογή του προγράμματος δύναται πράγματι να χρηματοδοτηθεί από την «τεχνική αρωγή» υπό τον όρο της επιλεξιμότητας των σχετικών δαπανών. Όσον αφορά την επιλεξιμότητα των δαπανών λειτουργίας των δημόσιων διοικήσεων των κρατών μελών στο πλαίσιο της «τεχνικής αρωγής», η Επιτροπή θεωρεί ότι οι επιλέξιμες δαπάνες μπορούν να περιλαμβάνουν τα συμπληρωματικά έξοδα λειτουργίας που αναλαμβάνουν μεσολαβητές πλην των δημοσίων διοικήσεων, οι οποίοι καθορίζονται από το ενδιαφερόμενο κράτος μέλος σε συμφωνία με την Επιτροπή, εφόσον τα εν λόγω έξοδα προέρχονται άμεσα από τη διαχείριση των κοινοτικών πιστώσεων τις οποίες ανέλαβαν και οι οποίες δικαιολογούνται κατάλληλα και έχουν εγκριθεί εκ των προτέρων και την απόφαση σχετικά με τη χρηματοδοτική συνδρομή.

Ωστόσο, αυτό δεν συνεπάγεται αναγκαία ότι όλες οι δαπάνες διοικητικής φύσης τις οποίες πραγματοποιούν οι δημόσιες διοικήσεις των κρατών μελών είναι μη επιλέξιμες στη συγχρηματοδότηση των διαρθρωτικών ταμείων. Εάν πρέπει να πραγματοποιηθούν πρόσθετες δαπάνες, δηλαδή δαπάνες επιπλέον των συνήθων δαπανών και οι οποίες συνδέονται με άμεσες και συμπληρωματικές απαντήσεις της Επιτροπής (π.χ. ενισχυμένη παρακολούθηση και αξιολόγηση), οι εν λόγω δαπάνες θα είναι επιλέξιμες. Η απόδειξη ότι πρόκειται για «πρόσθετες» δαπάνες θα πρέπει βέβαια να παρασχεθεί από το κράτος μέλος και οι εν λόγω δαπάνες θα πρέπει να αποτελέσουν το αντικείμενο προηγούμενης αποδοχής εκ μέρους της Επιτροπής.

Η κοινοτική χρηματοδοτική συμμετοχή όσον αφορά την «τεχνική αρωγή» καθορίζεται στο πρόγραμμα χρηματοδότησης που αναφέρεται στην απόφαση της Επιτροπής όσον αφορά την έγκριση του ενιαίου εγγράφου προγραμματισμού σχετικά με τις κοινοτικές διαρθρωτικές παρεμβάσεις. Η εν λόγω συμμετοχή επαρκεί εν γένει όσον αφορά τις δράσεις που αναφέρονται ανωτέρω. Ενδεχομένως, η Επιτροπή δύναται κατόπιν προτάσεως της Επιτροπής παρακολούθησης, να τροποποιήσει την απόφαση βάσει καταλλήλων αιτιολογήσεων.